**SÄÄNNÖT**

**1 §**

Yhdistyksen nimi on Voimistelu- ja urheiluseura Saloisten Salama r.y.

Kotipaikka on Raahen kaupunki.

Yhdistyksestä käytetään näissä säännöissä nimitystä seura.

Seura toimii Työväen Urheiluliitto TUL r.y:n, josta näissä säännöissä käytetään lyhennystä TUL, jäsenseurana.

**2 §**

Seuran tarkoituksena on toimia toimialueellaan laaja-alaisena liikunta- ja kulttuuripalveluja tarjoavana ja työväenliikkeen liikuntapoliittisia tavoitteita toteuttavana järjestönä sekä huolehtia erityisesti jäsentensä ruumiillisen ja henkisen kunnon kehittämisestä.

*Tarkoitustaan seura voi toteuttaa*

*1. Järjestämällä urheilu-, kilpailu-, liikunta- ja muita kulttuuritilaisuuksia sekä suorittamalla valmennus-, koulutus-, kasvatus- ja neuvontatyötä jäsenistönsä ja toimialueensa asukkaiden keskuudessa.*

*2. Järjestämällä juhla- ja huvitilaisuuksia,*

*3. välittämällä jäsenilleen voittoa tavoittelematta urheilu-, opetus- ja toimintavälineitä,*

*4. harjoittamalla toimintansa rahoittamiseksi kioskikauppaa sekä majoitus- ja ravitsemusliikettä sekä harjoittamalla bingotoimintaa,*

*5. hankkimalla ja omistamalla toimintaansa varten tarpeellisia kiinteistöjä,*

*6. järjestämällä arpajaisia ja yleisiä varainkeräyksiä,*

*7. esittämällä muilla vastaavilla tavoilla jäsenistönsä ja paikkakuntansa asukkaiden liikuntatoimintaa ja toiminnan edellytyksiä.*

*Tarvittaessa seura hankkii toimintaansa varten asianomaisen viranomaisen luvan.*

**3 §**

Seuraan voi liittyä varsinaiseksi jäseneksi jokainen 15 vuotta täyttänyt henkilö, joka hyväksyy seuran tarkoituksen ja säännöt sekä nuorisojäseneksi, joilla kuitenkaan ei ole äänioikeutta seuran kokouksessa, alle 15-vuotiaat.

Jäseneksi ottamisesta päättää seuran johtokunta.

Jäsenellä tulee olla TUL:n jäsenkirja tai -kortti tai muu johtokunnan hyväksymä kirjallinen jäsentodistus.

Vapaajäsenyys astuu voimaan, kun asianomainen on ollut seuran jäsen yhtäjaksoisesti 25 vuotta. Johtokunta voi myöntää vapaajäsenyyden myös sellaiselle jäsenelle, joka seurasta riippumatta on kuulunut liittoon yhtäjaksoisesti 30 vuotta. Vapaajäseneltä ei peritä jäsenmaksua.

Seuralla voi olla myös kunniajäseniä ja -puheenjohtajia. Kunniajäseneksi tai kunniapuheenjohtajaksi voidaan valita johtokunnan esityksestä seuran kokouksessa henkilö, joka on osoittanut erityistä urheilullista tai muuta yhteiskunnallista ansiota. Kunniajäsenyyden voi saada aikaisintaan 50-vuotiaana. Kunniajäseniltä tai puheenjohtajilta ei peritä jäsenmaksua.

Jos seura katsoo sen tarpeelliseksi, sillä voi olla myös henkilö- ja yhteisökannatusjäseniä. Kannatusjäsenten ottamisesta päättää seuran johtokunta. Kannatusjäsenellä on puhe- mutta ei äänioikeutta seuran kokouksessa.

Jäsen voi erota seurasta ilmoittamalla siitä kirjallisesti seuran johtokunnalle tai sen puheenjohtajalle tai suullisesti seuran kokouksen pöytäkirjaan.

**4 §**

Seuran päätösvaltaa käyttää seuran kokous. Seura pitää vuosittain kaksi (2) varsinaista kokousta, vuosikokouksen helmikuun 15. päivään mennessä ja syyskokouksen syys-marraskuussa johtokunnan tarkemmin määräämänä ajankohtana.

Vuosikokouksessa

1. valitaan kokouksen toimihenkilöt,
2. valitaan pöytäkirjan tarkistajat,
3. esitetään toiminta- ja tilikertomukset tilintarkastuslausuntoineen edelliseltä toimikaudelta,
4. päätetään edellisen tilikauden tilinpäätöksen vahvistamisesta,
5. päätetään vastuuvapauden myöntämisestä,
6. valitaan seuran edustajat ja varaedustajat eri järjestöjen ja yhteisöjen kokouksiin,
7. päätetään sääntöjen 5 §:n määräämissä rajoissa seuran kokouksen koollekutsumistavasta,
8. käsitellään muut kokoukselle esitetyt asiat.

Syyskokouksessa

1. valitaan kokouksen toimihenkilöt
2. valitaan pöytäkirjan tarkastajat,
3. määrätään liittymis-, jäsen-, nuorisojäsen- ja kannatusjäsenmaksun suuruus seuraavalle vuodelle
4. päätetään johtokunnan ja jaostojen jäsenten palkkioista seuraavalle vuodelle,
5. valitaan johtokunnan puheenjohtaja, varapuheenjohtaja, sihteeri ja taloudenhoitaja sekä 3-7 muuta johtokunnan jäsentä ja kaksi tilintarkastajaa varamiehineen seuraavalle vuodelle,
6. päätetään tarvittavista johtokunnan avuksi asetettavista jaostoista ja valitaan niiden jäsenet,
7. vahvistetaan toimintasuunnitelma ja talousarvio seuraavalle vuodelle,
8. valitaan tarvittavat edustajat ja varaedustajat eri järjestöjen ja yhteisöjen kokouksiin,
9. käsitellään muut kokoukselle esitetyt asiat.

**5 §**

Seuran kokouksen kutsuu koolle johtokunta. Kutsu seuran kaikkiin kokkouksiin on toimitettava seuran jäsenille edellisen vuosikokouksen määräämällä tavalla joko kirjallisesti tai TUL:n pää-äänenkannattajassa taikka seuran kotipaikkakunnalla yleisesti leviävässä sanomalehdessä julkaistavalla ilmoituksella vähintään kaksi (2) viikkoa ennen kokousta.

Varsinaisessa seuran kokouksessa käsiteltäväksi aiottu asia on ilmoitettava johtokunnalle vähintään seitsemän (7) päivää ennen kokousta. Jos kokouksessa aiotaan päättää asioista, joista yhdistyslain tai näiden sääntöjen mukaan on kokouskutsussa mainittava, on iiistä tehtävä esitys johtokunnalle ennen kokouskutsun julkaisemista.

Ylimääräinen kokous pidetään, milloin johtokunta katsoo sen tarpeelliseksi taikka yksi viidesosa (1/5) seuran jäsenistä erikseen ilmoitettua asiaa varten sitä johtokunnalta kirjallisesti vaatii. Viimeksi mainitussa tapauksessa kokous on kutsuttava koolle kuukauden kuluessa vaatimuksen esittämisestä.

**6 §**

Seuran hallituksena toimii johtokunta.

Johtokunnan kutsuu koollle puheenjohtaja tai hänen estyneenä ollessa varapuheenjohtaja.

Johtokunta on päätösvaltainen kun puheenjohtaja tai varapuheenjohtaja ja vähintään puolet (1/2) johtokunnan jäsenistä on läsnä. Päätökset johtokunnassa tehdään yksinkertaisella äänten enemmistöllä. Äänten mennessä tasan, ratkaisee kokouksen puheenjohtajan ääni ja vaaleissa arpa.

Johtokunnan tehtävänä on

1. johtaa seuran toimintaa ja panna täytäntöön seuran kokousten päätökset,
2. valita seuran kirjanpitäjä, jäsenasiain hoitaja, koulutussihteeri sekä muut tarpeelliset toimihenkilöt,
3. määrätä jaostojen tehtävät,
4. hoitaa seuran taloutta,
5. hoitaa seuran jäsenluetteloa,
6. valmistaa toiminta- ja tilikertomukset sekä toimintasuunnitelma ja talousarvio,
7. kutsua koolle ja valmistella seuran kokoukset,
8. ottaa ja vapauttaa seuran palkalliset työntekijät,
9. hoitaa seuran juoksevat asiat.

**7 §**

Seuran nimen kirjoittavat puheenjohtaja, varapuheenjohtaja, sihteeri, taloudenhoitaja ja toiminnanjohtaja kaksi yhdessä sekä johtokunnan erikseen määräämät toimihenkilöt.

**8 §**

Seuran tilit päätetään kalenterivuosittain. Tilit ja toimintakertomus on jätettävä tilintarkastajille viimeistään kaksi (2) viikkoa ennen vuosikokousta ja ne on palautettava johtokunnalle lausunnolla varustettuna yhtä (1) viikkoa ennen vuosikokousta.

**9 §**

Milloin jäsen on aikaansaanut seuralle huomattavaa vahinkoa tai toiminut vastoin seuran taikka TUL:n tarkoitusperiä taikka laiminlyönyt jäsenmaksun suorittamisen kahdentoista (12) kuukauden ajalta johtokunnan asettamasta määräajasta lukien, johtokunta voi antaa jäsenelle huomautuksen, varoituksen tai erottaa määräajaksi tai kokonaan seurasta.

Jäsenen huomauttamisesta, varoittamisesta tai määräaikaisesta erottamisesta päättää seuran johtokunta ja kokonaan erottamisesta seuran kokous sen jälkeen kun asianomaiselle on varattu tilaisuus selityksen antamiseen.

**10 §**

Seuran sääntöjen muuttamisesta päättää vuosikokous läsnäolevien kolmeneljäsosan (3/4) äänten enemmistöllä. Päätös on alistettava TUL:n liittotoimikunnan hyväksyttäväksi.

Seura voi erota TUL:sta ja piiristä, jos vähintään kolmeneljäsosaa (3/4) kokouksessa läsnäolevista jäsenistä kahdessa (2) perättäisessä, vähintään kahden (2) viikon välein pidetyssä kokouksessa sitä vaatii.

Seuran on tehtävä eroamisestaan lainmukainen ilmoitus TUL:lle ja asianomaiselle piirille.

**11 §**

Päätös seuran purkamisesta tulee tehdä kahdessa (2) perättäisessä vähintään kahden (2) viikon välein kokoontuvassa kokouksessa läsnäolevien jäsenten kolmeneljäsosan (3/4) äänten enemmistöllä.

Seuran purkauduttua luovutetaan sen jäljellejääneet varat TUL:lle.

**12 §**

Siltä osin kun näissä säännöissä ei ole määräyksiä, noudatetaan yhdistyslakia.